Hagel bën betimin si Sekretar Mbrojtjeje
Votimi i djeshëm për emërimin e ish-senatorit u bë pas shtyrjes për rreth dy javë nga ish-kolegët e tij republikanë
Ish-senatori republikan Chuck Hagel bëri sot betimin për postin e Sekretarit të Mbrojtjes, një ditë pas konfirmimit nga senati amerikan. Konfirmimi i tij erdhi pas një lufte të ashpër në debat. Zoti Hagel e merr detyrën disa ditë para se të hyjnë në fuqi shkurtimet automatike të një marsit nëse nuk arrihet një kompromis. Shkurtimet për ushtrinë do të kapnin shumën e miliarda dollarëve. Në fjalimin e tij para punonjësve në Pentagon, zoti Hagel tha se ishte I vetëdijshëm për kohët e vështira me të cilat përballe Departamenti i Mbrojtjes. Ai tha se Pentagoni duhet të gjejë mënyra dhe të përballet me realitetin. Ai tha se ka shumë sfida përpara, por Shtetet e Bashkuara nuk duhet ta largojnë vëmendjen nga mundësitë për një botë më të mirë. Votimi i djeshëm për emërimin e ish-senatorit u bë rreth dy javë pasi ish-kolegët e tij republikanë e shtynë votimin duke ngritur shqetësime për pikëpamjet e tij për Lindjen e Mesme dhe përmasat e arsenalit bërthamor amerikan. Por republikanët në fund, i hapën rrugën konfirmimit. Presidenti Barack Obama e vlerësoi konfirmimin, duke thënë se Shtetet e Bashkuara duhet të kenë “sekretarin e mbrojtjes që i duhet dhe udhëheqësin që meritojnë trupat tona”. Zoti Hagel pason shefin e deritanishëm të Pentagonit Leon Panetta. Ai do të jetë i pari veteran i luftës së Vietnamit dhe i pari ish-ushtar që shërben si kreu i Departamentit të Mbrojtjes.